Marte Stokstad

Marte Grønvold Stokstad (født 1978) er en norsk programleder. Hun startet sin radiokarriere i NRK med programmet Marte på NRK P3 fra 2003 til 2006. Hun har siden gjort seg kjent som programleder for en lang rekke underholdningsshow, blant andre Melodi Grand Prix, Idol, Norske Talenter og de årlige Adresse-programmene. Fra 2021 er hun norsk kommentator for Eurovision Song Contest.

 Bakgrunn 
Stokstad startet som telefonvakt i NRK P3 og jobbet seg oppover i kanalen. Sommeren 2003 fikk hun sitt eget radioprogram, Marte, som ble sendt daglig frem til høsten 2006.

Hun var programleder for Idol 2007 sammen med Kyrre Holm Johannesen, og våren 2008 programleder i Norske Talenter på TV 2 sammen med Sturla Berg-Johansen. Hun har også ledet VG-lista Topp 20-showet fra Rådhusplassen i 2004, 2005, 2009, 2010 og 2011.

Høsten 2009 var hun programleder for underholdningsprogrammet Den norske humor på NRK1, De nominerte i 2014 og The Hit i 2015. Hun ledet Sommeråpent i 2015 og 2016, og hun var programleder i Nitimen fra august 2016.

I 2020 var hun programleder for bolig-gjetteleken Hvem bor her på NRK1.

 Melodi Grand Prix og Eurovision Song Contest 
Stokstad har hatt en rekke programlederjobber innen Melodi Grand Prix. Hun ledet den norske finalen sammen med Per Sundnes i 2010 og 2012. I 2012 og årlig siden 2018 har hun vært programleder for de årlige Adresse-programmene, der NRK forhåndsviser låtene som deltar i Eurovision Song Contest. Hun ble nominert til Gullruten 2024 i klassen beste programleder – underholdning for Adresse Liverpool fra 2023 og til Gullruten 2025 i samme klasse for Adresse Malmø fra 2024.

I 2020 kunngjorde NRK at Stokstad tar over som norsk kommentator i Eurovision Song Contest etter Olav Viksmo-Slettan. Hun skulle ha kommentert Eurovision Song Contest 2020, men konkurransen ble avlyst på grunn av koronaviruspandemien. I stedet debuterte hun som kommentator for Eurovision Song Contest 2021 i Rotterdam. Hun var også norsk kommentator for Eurovision Song Contest 2022 i Torino.

 Privatliv 
Marte Stokstad er søster til Morten Stokstad, tidligere sportsjournalist og nå kommunikasjonssjef i Lillestrøm Sportsklubb. Hun er stesøster til journalist og programleder Anne Rimmen. Onkelen Are Stokstad er også journalist og var leder i Mediebedriftenes Landsforening og konserndirektør i Amedia frem til 2020.

Referanser

 Eksterne lenker 


Kategori:Norske TV-programledere
Kategori:Norske radioprogramledere
Kategori:Programledere for NRK TV
Kategori:Programledere for TV 2
Kategori:Programledere for NRK Radio
Kategori:Programledere for «Idol»
Kategori:Programledere for Melodi Grand Prix
Kategori:Personer fra Sarpsborg kommune